Vesthimmerlands Kommune ”dater” børnefamilier fra andre kommuner. Håbet er at tiltrække nye tilflyttere.

Chalotte Østergaard Pedersen har fået job som byplanlægger i Nørager, der ligger i Mariagerfjord Kommune. Hendes mand Jan vil gerne beholde sit arbejde som pædagogmedhjælper i Aarhus. Så hvor skal de bo? Måske i Vesthimmerland. De har begge to rødder i Vesthimmerland, og nu er de i tvivl om, hvor de skal slå sig ned. Derfor er de torsdag taget i Aars for at se på potentialet. Pasningsmuligheder for deres to sønner betyder meget for parret. Sammen med syv andre kommuner landet over har Vesthimmerlands Kommune sat sig for at tiltrække flere børnefamilier. På forsøgsbasis ”dater” kommunen derfor mulige kommende tilflyttere, som Charlotte og Jan, der skal overbevises om Vesthimmerlands mange herligheder. Matchmakingen foregår på oplysningsportalen Kommune Match . Familien Østergaard Pedersen er indlogeret på Næsbydale Badehotel i Ranum, så de har god tid til at se kommunen an, inden turen igen går hjemover. De har bopæl i Aarhus, men fremover bliver storbyen formentligt skiftet ud med Aars eller Hobro.